Imtella' Novembru 14, 2021 Rowan Azzopardi ta' 23 sena tpoġġa taħt probation għal sena u nofs wara li ammetta li f'Jannar tas-sena l-oħra seraq vann tal-għamla Peugeot Partner minn garaxx fil-Fgura. Kienet il-prosekuzzjoni stess, immexxija mill-Ispettur Sarah Kathleen Zerafa, li rrakkomandat lill-Qorti biex Azzopardi ma jingħatax sentenza ta' ħabs, iżda waħda ta' probation, flimkien ma' ordni ta' trattament għall-istess perjodu. Il-Qorti, ippreseduta mill-Maġistrat Nadine Lia, qieset li Azzopardi qed jaħdem biex jegħleb il-vizzju tad-droga, u li m'għadux jagħmilha mal-istess kumpanija ħażina li kellu. Fid-deċiżjoni tagħha l-Qorti qieset ukoll li l-vann kien ġie rritornat lis-sid mingħajr ebda ħsarat, l-ammissjoni bikrija ta' Azzopardi, u l-fatt li din kienet l-ewwel darba li nstab ħati fuq każ ta' serq.